Diari Oficial de la Generalitat Valenciana


Sumari del DOGV 9470, del 15-11-2022 (2022/10854)

RESOLUCIÓ de 15 de juliol de 2022, del president de l'IVACE, per la qual s'instrumenta la concessió de subvenció nominativa al Centre Europeu d'Empreses i Innovació de Castelló, per a donar suport a la coordinació del Mapa de l'emprenedoria valenciana cap a un ecosistema innovador, diversificat i eficient.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9470

Data del DOGV
:   15-11-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/10589


Data del document
:   15-07-2022

Organisme emissor
:   Institut Valencià de Competitivitat Empresarial

Tipus de document
:   Resolució

Descriptors 

:   * ajuda pública

RESOLUCIÓ de 15 de juliol de 2022, del president de l'IVACE, per la qual s'instrumenta la concessió de subvenció nominativa al Centre Europeu d'Empreses i Innovació de Castelló, per a donar suport a la coordinació del Mapa de l'emprenedoria valenciana cap a un ecosistema innovador, diversificat i eficient. [2022/10528]  
Primer  
L'article 22 de la Llei 38/2003, de 17 de novembre, general de subvencions, disposa, en l'apartat 2.a la possibilitat de concedir, de manera directa, les subvencions previstes nominativament en els pressupostos generals de l'Estat, de les comunitats autònomes o de les entitats locals, en els termes recollits en els convenis i en la normativa reguladora d'aquestes subvencions. De conformitat amb aquest article, la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, recull en l'article 168 la previsió de concessió directa d'aquelles subvencions previstes nominativament en la Llei de pressupostos de la Generalitat.  
  
Segon  
L'IVACE, entitat de dret públic adscrita a la Conselleria d'Economia Sostenible, Sectors Productius, Comerç i Treball, desenvolupa la seua activitat amb la finalitat que l'economia de la Comunitat Valenciana se sustente fonamentalment en activitats liderades per empreses globals i competitives, alhora que sostenibles i solidàries, al voltant de les quals es generen uns serveis que, amb un ús intensiu del coneixement, li afigen encara més valor i aprofiten eficientment les condicions del nostre entorn per a aconseguir el benestar comú i la qualitat de vida de la ciutadania de la Comunitat Valenciana.  
  
La millora competitiva del teixit empresarial de la Comunitat Valenciana se sustenta en la consolidació de noves iniciatives empresarials amb alt potencial de creixement i el reforçament d'aquells projectes empresarials consolidats que, en una estratègia de permanent atenció al mercat i als avanços en la ciència i en la tecnologia, promouen la diversificació econòmica, amb una atenció específica a la denominada ?economia verda?, les microempreses, els projectes empresarials promoguts per dones, i les noves empreses de base tecnològica o innovadores.  
  
Així ho recull l'Estratègia d'Especialització Intel·ligent per a la Investigació i Innovació a la Comunitat Valenciana, que inclou, entre les mesures a implementar, una mesura específica per a donar suport a l'emprenedoria innovadora, una mesura que -entre altres actuacions- contempla la promoció de l'esperit empresarial i la coordinació de l'ecosistema emprenedor de la Comunitat Valenciana, amb l'objectiu últim d'evitar duplicitats entre els diferents agents públics i privats, ordenar i mantindre actualitzades les necessitats i els recursos disponibles per a les persones emprenedores, així com identificar i definir serveis d'alt valor afegit, que actualment no són oferits pel mercat, i que puguen contribuir a la creació i el creixement de noves empreses innovadores a la Comunitat Valenciana.  
  
Tercer  
El Centre Europeu d'Empreses i Innovació de Castelló (d'ara en avant CEEI Castelló), és una entitat sense ànim lucratiu que va ser constituïda el 20 de novembre de 1996, i té entre les seues finalitats estatutàries la d'impulsar la creació de noves empreses, especialment aquelles de caràcter innovador o diversificador, i fomentar noves línies d'activitat innovadores o diversificadores en les empreses existents dins del teixit industrial, potenciant d'aquesta manera la competitivitat i la creació d'ocupació.  
  
Quart  
El Consell, en la reunió del 16 de desembre de 2016, va acordar fer patent que la Xarxa CEEI constitueix una eina clau de les polítiques públiques de la Generalitat, per a impulsar la diversificació empresarial i la innovació del teixit empresarial i industrial de la Comunitat Valenciana, així com per a la creació d'ocupació sostenible i l'increment de la competitivitat i l'emprenedoria.  
  
Cinqué  
En el pressupost de l'IVACE per a 2022, aprovat per la Llei 8/2021, de 30 de desembre, de pressupostos de la Generalitat per a l'exercici 2022, consta una línia nominativa distribuïda a favor dels centres europeus d'empreses i innovació de la Comunitat Valenciana (codi S0523000), que té per finalitat donar suport a la coordinació del Mapa de l'emprenedoria valenciana cap a un ecosistema innovador, diversificat i eficient, i en la qual figura el CEEI Castelló com a entitat beneficiària per import de 400.000 euros.  
La línia de subvenció, «S0523000 Entitats de suport a l'emprenedoria innovadora a la Comunitat Valenciana», es troba inclosa en el Pla estratègic de subvencions de la Conselleria d'Economia Sostenible, Sectors Productius, Comerç i Treball i els seus organismes públics.  
  
  
Sisé  
Prèviament a aquesta resolució s'ha aplicat el que es disposa en el Decret 128/2017, de 29 de setembre, del Consell, pel qual es regula el procediment de notificació i comunicació a la Unió Europea dels projectes de la Generalitat, dirigits a establir, concedir o modificar ajudes públiques.  
Tenint en compte l'exposat més amunt, fent ús de les competències assignades en el Decret 4/2013, de 4 de gener, pel qual s'aprova el Reglament d'organització i funcionament de l'Institut Valencià de Competitivitat Empresarial (IVACE) i de conformitat amb el que es preveu en l'article 168.1.A de la Llei 1/2015, de 6 de febrer,  
  
Seté  
En compliment del que es disposa en la Llei 1/2022, de 13 d'abril, de la Generalitat, de transparència i bon govern de la Comunitat Valenciana, els nous conjunts de dades que es generen per la formalització i el desenvolupament de la subvenció atorgada en virtut d'aquesta resolució es disposaran, sempre que siga possible, com a conjunt de dades obertes, resolc:  
  
1. Objecte  
La present resolució té per objecte regular la concessió d'una ajuda d'entre les previstes per a contribuir a la consolidació de l'ecosistema emprenedor de la Comunitat Valenciana com un ecosistema innovador, diversificat i eficient que facilite la identificació de les necessitats, actuals i futures, de les empreses innovadores de la Comunitat i propose accions per a la millora de la seua competitivitat, la qual cosa constitueix una concessió de subvenció en els termes previstos en l'article 22.2 de la Llei 38/2003, de 17 de novembre, general de subvencions. En execució de l'article 168.1.a) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, la subvenció es canalitzarà a través d'aquesta resolució, que servirà de base reguladora de la concessió.  
  
2. Entitat beneficiària  
L'entitat beneficiària de la subvenció és el CEEI Castelló, amb CIF núm. G-12439675.  
  
3. Activitat subvencionada  
Les activitats que se subvencionen mitjançant aquesta resolució s'agrupen en dues línies d'actuació complementàries:  
Línia 1: Identificació de necessitats i accions de resposta  
1.1. Disseny i posada en marxa d'un procediment per a la identificació de necessitats  
- Configuració d'un sistema de detecció i registre de necessitats territorials que permeta de manera dinàmica i ininterrompuda treballar en la dinamització territorial.  
- Desenvolupament i difusió d'accions de benchmarking entre els agents de l'ecosistema.  
- Realització d'accions específiques de dinamització a través de 6 reunions grupals/individuals amb agents del territori.  
1.2. Disseny i posada en marxa d'accions resposta a les necessitats identificades  
- Disseny i desenvolupament d'accions relacionades amb les necessitats identificades i implementació d'oportunitats detectades pels grups de treball generats. Desenvolupament de les memòries operatives dels 3 escenaris d'oportunitat (1 per cada àrea funcional del territori) detectats en les fases anteriors i seguiment d'una possible execució i implementació en territori pels agents de l'ecosistema.  
- Desplegament del programa BIK CEEI dirigit a agents de l'ecosistema emprenedor:  
· Accions de reforç sobre aplicació d'eines BIK CEEI amb agents de l'ecosistema (3 tallers).  
· Shadow mentoring per a agents (2 sessions).  
· Actualització de l'eina col·laborativa BIK CEEI.  
· Millora en continguts complementaris BIK CEEI.  
- Organització i celebració d'esdeveniments Focus pime i Emprenedoria:  
· Focus pime i Emprenedoria Comunitat Valenciana, en col·laboració amb CEEI Elx.  
· Focus pime i Emprenedoria territorials i sectorials (3 territorials i 3 sectorials).  
· Fòrums Emprenedoria amb talent / Fòrums Créixer innovant (el nombre i les temàtiques d'aquests esdeveniments quedaran supeditats a les propostes que sorgisquen en les reunions semestrals amb els agents.  
- Programa d'enfortiment d'agents de l'ecosistema valencià d'emprenedoria:  
· Sessions de capacitació per a agents (3 sessions capacitació).  
· Organització del IV congrés d'agents.  
· Organització i celebració del cicle d'entrevistes en el web «Parlem amb...» (6 entrevistes).  
1.3. Actualització i millora de plataformes de suport a l'ecosistema emprenedor de la Comunitat Valenciana  
- Mapa entitats i serveis a l'emprenedoria de Comunitat Valenciana  
  
· Introducció de millores en el disseny del mapa, així com introducció d'informació relativa a les entitats incloses.  
· Implementació d'un pla de comunicació per a la difusió del mapa.  
  
- Millora de les plataformes web: ecosistema emprenedoria CV, Emprenemjunts, Soma Tech Hub.  
Línia 2: Programa d'impuls a la recuperació de les empreses innovadores  
2.1. Actualització i millora del mapa de cooperació  
- Actualització de les empreses tractores i innovadores incloses en el mapa.  
- Incorporació i caracterització de noves tipologies d'empreses que exercisquen un efecte dinamitzador en el territori.  
2.2. Dinamització del mapa de cooperació  
- Programació d'accions i jornades amb diferents formats i àmbits d'abast que permeten la divulgació de la importància de la cooperació oberta en innovació i fomenten el treball en xarxa (networking) col·laboratiu, així com per a la captació de noves empreses a integrar en la plataforma. Se celebraran 2 jornades.  
- Realització de reunions / entrevistes exploratòries amb les empreses integrants que permeten identificar de manera clara les seues capacitats i necessitats tecnològiques i innovadores presents i futures acompanyant-les en el procés d'identificació d'aquestes amb la finalitat de generar un entorn proactiu cap a la cooperació. Es preveu celebrar 30 entrevistes.  
- Desenvolupament d'actuacions d'innovació oberta en la línia de la ja executada CV Innova i altres similars, a través d'una versió evolucionada de la metodologia, que afavorisca la connexió i col·laboració entre empreses a través de reptes i solucions, permetent la seua aplicació de forma més generalitzada i per part d'un major rang de tipologies d'empreses. Es preveu identificar 10 reptes.  
- Desplegament del projecte pilot Innovation Teams: sistema d'innovació oberta per a la col·laboració entre pimes, mitjançant la identificació d'oportunitats.  
- Disseny i creació de grups de treball conformats per integrants del mapa de cooperació i altres agents per a la identificació de necessitats i reptes sectorials i/o tecnològics i facilitar la presa de decisions i l'execució d'actuacions derivades de les necessitats detectades. Es preveu realitzar 2 sessions.  
2.3. Disseny i continguts de la plataforma web.  
- Millora del disseny i la usabilitat de la plataforma per a facilitar la connectivitat entre els integrants del mapa de cooperació integrant, si fora necessari, altres plataformes ja desenvolupades i testades.  
- Elaboració de continguts d'interés per a la plataforma: notícies, articles, convocatòries, benchmarking-  
Així mateix, es consideren finançables les activitats de gestió i coordinació que es relacionen a continuació, amb l'objectiu de garantir l'eficàcia i eficiència en l'execució de les activitats incloses en les línies assenyalades anteriorment:  
- Assignació i gestió dels recursos necessaris per al desenvolupament de les activitats subvencionades  
- Seguiment i avaluació contínua del pla de treball. Gestió d'incidències  
- Gestió de la documentació del projecte  
  
4. Costos subvencionables  
Per al desenvolupament de les activitats que se subvencionen mitjançant aquesta resolució, es consideren com a subvencionables les següents despeses amb les limitacions que a continuació s'estableixen:  
a) Recursos humans (personal propi)  
Despeses de personal propi. Aquestes despeses podran ser imputades íntegrament quan aquest personal es dedique íntegrament a les activitats subvencionades, o bé parcialment en funció de la dedicació horària efectiva respecte al total d'hores treballades. S'estableix un cost/hora de 40 euros com a màxim imputable pel personal propi justificat.  
  
b) Altres despeses directament relacionades amb les activitats subvencionades, imputades en exclusiva a aquestes i que es vinculen inequívocament a aquestes.  
Així mateix, s'inclou en aquest concepte el cost de la realització de l'informe d'auditoria sobre els comptes justificatius de la despesa.  
c) Despeses indirectes consistents en despeses generals de funcionament i de personal propi de gestió i administració imputables a la realització del projecte. Aquestes despeses podran imputar-se a un tipus fix de fins al 25 % dels costos directes subvencionables. S'estableix un cost hora de 40 euros com a màxim imputable per al personal que es considera per al càlcul dels costos indirectes.  
El càlcul es documentarà adequadament segons el model de certificat de despeses indirectes indicat en el resolc 7.c.5  
En cap cas es consideraran despeses subvencionables els impostos indirectes quan siguen susceptibles de recuperació o compensació ni els impostos sobre la renda.  
La data de les factures justificatives de la despesa realitzada ha d'estar compresa dins del termini d'execució, entre l'1 de gener de 2022 i el 31 de desembre de 2022, tots dos inclosos. No obstant això, la despesa derivada de l'informe d'auditoria podrà realitzar-se i pagar-se dins del termini de justificació que finalitza el 17 de febrer de 2023.  
  
5. Aportació econòmica  
L'IVACE, a l'empara d'aquesta resolució, destinarà una subvenció de 400.000 euros al CEEI Castelló durant l'exercici 2022, a càrrec de la línia nominativa distribuïda a favor dels centres europeus d'empreses innovadores de la Comunitat Valenciana (S0523000) en el capítol 7 (Transferències de capital), per a desenvolupar les activitats indicades en el resolc tercer, segons la distribució pressupostària per línia d'actuació i concepte de despesa que s'indica a continuació:  
Aquesta distribució podrà ser modificada sempre que no s'altere la naturalesa de les activitats previstes i es presente a l'IVACE, per part del CEEI Castelló, en data anterior a la data límit per a la justificació de les activitats, una sol·licitud de modificació que haurà de ser aprovada per l'IVACE.  
Es podrà admetre, sense autorització prèvia i expressa de l'IVACE, fins a un 30 % de disminució en la justificació dels costos de «Personal« o «Altres despeses», compensable amb increments en aqueixes mateixes categories de costos, sempre que no s'altere la naturalesa de les activitats subvencionades i no s'incremente en més d'un 30 % la subvenció concedida en qualsevol d'aquests costos. No s'admetran, per tant, compensacions entre les categories de «Personal» o «Altres despeses» i «Costos indirectes».  
L'import total de l'ajuda d'IVACE en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos públics o privats, supere el cost de l'activitat subvencionada.  
  
6. Òrgan gestor  
Correspondrà a l'Àrea d'Instituts Tecnològics i CEEI de l'IVACE la gestió i control de la present ajuda.  
  
7. Obligacions del CEEI Castelló  
Constitueixen obligacions essencials del CEEI Castelló utilitzar la subvenció per a desenvolupar durant l'exercici 2022 les activitats previstes en el resolc tercer, acreditar la seua realització davant l'IVACE, i complir les condicions i la resta d'obligacions establides en aquesta resolució en la forma descrita a continuació:  
a) Realització de les activitats:  
El CEEI Castelló haurà de realitzar les activitats objecte de la subvenció de manera que es complisca la finalitat d'aquestes.  
La realització de les despeses que comporten les activitats deuran en tot cas respectar les prescripcions contingudes en l'article 31 de la Llei 38/2003, general de subvencions, entre aquestes la de la petició de tres ofertes prèviament a la contracció de les despeses a partir dels límits econòmics allí previstos.  
El CEEI Castelló es compromet a mantindre amb l'IVACE les reunions que segons el parer d'aquesta entitat resulten necessàries per al seguiment del desenvolupament de les activitats subvencionades i la seua adequació a les condicions previstes en aquesta resolució.  
b) Justificació de la realització de les activitats:  
El CEEI Castelló haurà d'acreditar la realització de les activitats subvencionades presentant davant l'IVACE, de manera telemàtica a través de la web de l'IVACE, la documentació que s'indica a continuació en la data límit de 17 de febrer de 2023:  
- Una memòria d'actuació justificativa de les activitats realitzades i dels resultats obtinguts.  
- Una memòria econòmica abreujada justificativa del cost de les activitats realitzades, que contindrà una relació detallada de les despeses incorregudes per a la realització de l'activitat subvencionada. Els documents originals acreditatius de la despesa i del pagament quedaran en poder del CEEI Castelló, a la disposició dels òrgans de comprovació i control, i aquest haurà d'indicar el lloc de custòdia i depòsit de la documentació original.  
- Un informe de l'empresa auditora que audita els comptes anuals del CEEI Castelló amb el contingut que assenyala l'Ordre EHA/1434/2007, de 17 de març, segons el model d'informe que figura en l'apartat final de l'ordre esmentada.  
A l'efecte de justificació, es considerarà que la despesa subvencionada s'ha realitzat sempre que haja sigut totalment pagada en la data límit de justificació.  
c) A més de les que es deriven d'aquesta resolució, seran altres obligacions les indicades a continuació:  
c.1) Executar un pla de difusió de les activitats subvencionades; en aquest sentit, s'hauran de justificar documentalment a l'IVACE totes les accions de comunicació previstes en les seues diferents fases de desenvolupament, inclosa la difusió dels resultats en suports físics o electrònics. Dins del pla de difusió dels resultats de les activitats subvencionades s'haurà de crear un accés públic a través de la web de l'entitat beneficiària on es puga accedir als resultats detallats d'aquestes.  
c.2) Inserir en el material divulgatiu relacionat amb la difusió de les activitats subvencionades el logotip d'IVACE disponible en http://www.ivace.es.   
c.3) Complir amb les seues obligacions fiscals i amb la Seguretat Social de manera que quede acreditada aquesta circumstància no sols en el moment previ a la concessió de la subvenció sinó també en el de reconeixement de l'obligació amb l'entitat beneficiària per part de l'IVACE, en els termes establits en la normativa vigent en la matèria.  
c.4) Conservar els documents justificatius de les despeses corresponents a l'activitat de caràcter no econòmic desenvolupada durant un període mínim de cinc anys.  
c.5) Distingir amb claredat entre les activitats econòmiques realitzades i les activitats de caràcter no econòmic, separant clarament el finançament d'aquestes i imputant els costos correctament a una activitat o a una altra. En aquest sentit, amb data límit de 31 d'octubre de 2022, l'entitat beneficiària haurà de presentar els següents documents, referits a l'últim exercici tancat i validats per l'empresa auditora dels comptes anuals de l'entitat beneficiària, segons models facilitats per l'IVACE:  
  
- Balanç i compte de pèrdues i guanys de l'exercici anterior desagregat per activitats d'utilitat econòmica i no econòmica.  
- Certificació de separació d'ingressos i despeses per activitats  
- Certificat de despeses indirectes  
c.6) Disposar de llibres comptables i registres diligenciats i altres documents degudament auditats en els termes exigits per la legislació mercantil, així com els estats comptables.  
c.7) Actualitzar qualsevol documentació presentada que haja tingut alguna modificació.  
c.8) Respondre de la veracitat dels documents aportats.  
c.9) Comunicar altres ajudes públiques o privades que haja obtingut o sol·licitat per als costos subvencionats en aquesta resolució.  
c.10) L'entitat beneficiària haurà de publicar en els termes previstos en els principis generals de l'article 5 de la Llei 19/2013, de 9 de desembre, de transparència, accés a la informació pública i bon govern, la informació institucional i organitzativa de l'article 6 i l'econòmica i pressupostària de l'article 8 d'aquesta. Aquesta publicació es realitzarà a través de la pàgina web de l'entitat, o bé a través de la plataforma TEP - Transparència Entitats Privades, de GVA Oberta, a la qual es pot accedir en gvaoberta.gva.es/tep. Aquesta informació haurà de mantindre's publicada durant almenys quatre anys naturals; així mateix, quedaran obligades a subministrar a l'entitat concedent, amb requeriment previ, tota la informació que siga necessària per al compliment per aquesta de les obligacions previstes en la llei de transparència que aquesta requerisca, en el termini de 15 dies hàbils des del requeriment.  
  
  
8. Pagament de la subvenció  
El pagament de la subvenció concedida es realitzarà una vegada presentada davant l'IVACE la documentació justificativa de les activitats subvencionades i després de la seua comprovació per l'IVACE. No obstant això, amb sol·licitud prèvia de la beneficiària, l'IVACE podrà procedir al pagament anticipat de l'ajuda de fins al 90 % de la subvenció concedida.  
De conformitat amb el que es preveu en l'article 44.6 de la Llei 8/2021, de 30 de desembre, de pressupostos de la Generalitat per a l'exercici 2022, no serà necessària la presentació de garanties amb caràcter previ als pagaments anticipats.  
  
9. Control i verificació  
Tant l'entitat beneficiària com aquelles altres persones o entitats relacionades amb l'objecte de la subvenció, hauran de sotmetre's a les actuacions de comprovació, verificació i control financer de l'activitat subvencionada efectuades tant per l'IVACE com per qualsevol òrgan de la Generalitat, i facilitar en tot moment aquella informació que se sol·licite en l'exercici d'aquestes actuacions, i especialment posar a disposició la totalitat de documents necessaris per a una pista d'auditoria adequada.  
Les verificacions abordaran els aspectes administratius, financers, tècnics i físics de les operacions, segons corresponga.  
L'entitat beneficiària haurà de mantindre un comportament antifrau i col·laborar amb qualsevol altra administració per a evitar comportaments fraudulents en la societat. En cas que qualsevol persona tinguera coneixement de fets que pogueren ser constitutius de frau o irregularitat relacionats amb les ajudes previstes en la present resolució podrà posar-los en coneixement a través del canal habilitat a aquest efecte per l'Oficina Nacional de Coordinació Antifrau en l'adreça web: https://www.igae.pap.hacienda.gob.es/sitios/igae/es-es/snca/paginas/inicio.aspx i de la bústia Control antifrau del portal de l'IVACE: http://www.ivace.es.  
  
  
10. Minoració i revocació de l'ajuda. Reintegrament  
L'incompliment per l'entitat beneficiària de qualsevol de les obligacions establides en aquesta resolució podrà donar lloc a la minoració o a la revocació de la subvenció en funció de les circumstàncies ocorregudes i d'una valoració d'aquestes, i es delega en la Direcció General de l'IVACE la seua resolució. En el cas que la subvenció haja sigut ja pagada, l'entitat beneficiària haurà de procedir al reintegrament de la quantitat percebuda juntament amb els interessos de demora des del moment del pagament de la subvenció en la forma prevista en la legislació sobre subvencions.  
La presentació extemporània de la justificació, sense que s'haguera sol·licitat i concedit pròrroga expressa i en termini, donarà lloc a la incoació d'un procediment per a deixar sense efecte l'acte de concessió de la subvenció. En tot cas es garantirà el dret de l'audiència de l'interessat.  
El falsejament o l'ocultació de dades i documents, pel fet que afecten substancialment la concessió i lliurament de fons públics, donarà lloc a l'exigència de responsabilitats tant en l'ordre administratiu com en el jurisdiccional competent.  
  
11. Resolució d'incidències  
Es delega en la persona titular de l'Àrea d'Instituts Tecnològics i el CEEI de l'IVACE la resolució de les incidències que es produïsquen excepte les resolucions relatives a les possibles minoracions o revocacions de les subvencions concedides que es deleguen en la Direcció General de l'IVACE.  
  
12. Compatibilitat de les ajudes  
L'ajuda concedida serà compatible amb altres subvencions, ajudes, ingressos o recursos procedents de qualssevol administracions o ens públics o privats nacionals, de la Unió Europea o d'organismes internacionals, i concedits per a la mateixa finalitat prevista en la present resolució. Aquesta compatibilitat estarà condicionada al fet que l'import de les ajudes, aïlladament o en concurrència amb unes altres, no supere el cost de l'activitat subvencionada, tot això de conformitat amb l'article 65.3.c del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol, i l'article 168.1.A apartat c de la Llei 1/2015, de 6 de febrer, de la Generalitat, d'hisenda, del sector públic instrumental i de subvencions.  
  
  
13. Règim jurídic aplicable  
Aquestes subvencions es regiran, a més de pel que es disposa en aquesta resolució, per la Llei 38/2003, de 17 de novembre, general de subvencions, i pel reglament de l'esmentada llei, aprovat pel Reial decret 887/2006, de 21 de juliol, així com pel que es disposa en la Llei 1/2015, de 6 de febrer, de la Generalitat, d'hisenda pública, del sector públic empresarial i de subvencions, i per les altres normes de dret administratiu que siguen aplicables.  
  
14. Tractament de dades de caràcter personal  
1. L'acceptació d'aquesta ajuda comportarà el tractament de dades de caràcter personal de les persones sol·licitants per part de l'IVACE, que serà la responsable del tractament, el qual es realitzarà amb l'exclusiva finalitat de gestionar l'ajuda conforme al que s'estableix en la present resolució, en la Llei 38/2003, de 17 de novembre, general de subvencions i la seua normativa de desplegament i, supletòriament, en la Llei 39/2015, d'1 d'octubre, del procediment administratiu comú de les administracions públiques.  
2. Les dades personals recollides procediran de la documentació presentada per l'entitat interessada o pel seu representant; es podrà accedir en la següent adreça web al Registre d'activitats de tractament http://cindi.gva.es/documents/991167806/164754936/ratgen004.pdf.  
3. Les persones a què es refereix la present resolució tenen els següents drets:  
a) A sol·licitar l'accés a les seues dades personals, la rectificació o supressió d'aquestes, la limitació del seu tractament o a oposar-se a aquest, i per a exercir els drets hauran de presentar un escrit davant la Sotssecretaria de la Conselleria d'Economia Sostenible, Sectors Productius, Comerç i Treball. Haurà d'especificar quin d'aquests drets sol·licita siga satisfet i, si no autoritza l'obtenció de dades d'identitat de la persona sol·licitant o, si és el cas, de la persona representant legal, haurà d'aportar la corresponent documentació acreditativa de la identitat i representació. També podrà exercir els seus drets de manera telemàtica a través del següent enllaç: http://www.gva.es/es/proc19970  
  
b) Reclamació davant l'Agència Espanyola de Protecció de Dades  
Si les persones interessades entenen que s'han vist perjudicades pel tractament o en l'exercici dels seus drets, poden presentar una reclamació davant l'Agència Espanyola de Protecció de Dades a través de la seu electrònica accessible a través de la pàgina web https://www.aepd.es/  
  
c) Delegat/da de protecció de dades  
En tot cas, les persones sol·licitants podran contactar amb el/la delegat/da de protecció de dades de la Generalitat Valenciana a través de:  
Adreça electrònica: exv@mmz.xb  
Adreça postal: passeig Albereda, 16 € 46114 València  
d) Més informació de protecció de dades  
https://www.gva.es/downloads/publicados/pr/texto\_informacion\_adicional.pdf  
  
15. Verificació de dades  
1. D'acord amb el que s'estableix en la disposició addicional huitena de la Llei orgànica 3/2018, de 5 de desembre, de protecció de dades personals i garantia dels drets digitals i en l'article 4 de la Llei 40/2015, d'1 d'octubre, de règim jurídic del sector públic, l'òrgan gestor podrà verificar aquelles dades manifestades per les persones interessades amb la finalitat de comprovar l'exactitud d'aquestes.  
  
2. La potestat de verificació inclou verificar la identitat de la persona sol·licitant o, si és el cas, del seu representant legal i consultar les següents dades que consten en la Base de Dades Nacional de Subvencions (BDNS): les subvencions i ajudes que li han sigut concedides, incloses aquelles a les quals se'ls aplica la regla de minimis, i que la persona sol·licitant no està inhabilitada per a percebre subvencions.  
  
16. Comunicació de l'ajuda a la Comissió Europea  
La subvenció contemplada en aquesta resolució no es considera ajuda d'estat en virtut de l'article 3 del Decret 128/2017, de 29 de setembre, del Consell, pel qual es regula el procediment de notificació i comunicació a la Unió Europea dels projectes de la Generalitat, dirigits a establir, concedir o modificar ajudes públiques, i no requereix notificació prèvia per no complir els requisits de l'article 107 del Tractat de Funcionament de la Unió Europea, en concret, per anar destinada a activitats de caràcter no econòmic i, per tant, no suposar un avantatge econòmic que puga comportar una possibilitat de falsejament de la competència que afecte els interessos comercials entre estats membres.  
  
  
17. Efectes  
Aquesta resolució produirà efectes a partir de l'endemà de la seua notificació a l'entitat beneficiària.  
  
Contra aquesta resolució, que esgota la via administrativa, es podrà interposar un recurs potestatiu de reposició davant la presidència de l'IVACE en el termini d'un mes a comptar des de l'endemà de la publicació, o bé directament un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació, de conformitat amb el que s'estableix en la Llei 29/1998, de 13 de juliol, reguladora de la jurisdicció contenciosa administrativa.  
  
València, 15 de juliol de 2022.- El president de l'IVACE: Rafael Climent González.